禱祈喜以甲子日得晴
作者：袁說友
朝代：宋

paragraphs: 去年閔雨忙，今年以晴禱。
年年水旱苦關心，憂國不知身暗老。
蜀田百里無陂池，山頭隴畝如畫棋。
平時憂旱不憂水，秋水十日憂雨垂。
天公忍使垂成阨，但把精誠期感格。
扶桑忽上東海來，一夜天清風露白。
今朝甲子逢晴秋，定應無耳生禾頭。
少待餘糧棲畝日，倩渠送我歸田休。